Document ID: /roh_data/filtered/fineweb-2-filterrobots_roh.jsonl.gz/8823

Lavurs
Cheramists d’industria s’occupan da la producziun industriala da products da cheramica e da metal dir. En hallas da fabricaziun grondas mainan e surveglian els ils process da producziun. Latiers utiliseschan els indrizs da fabricaziun dirigids dal computer. Els lavuran en manaschis spezialisads en ina da las suandantas direcziuns da l’industria da cheramica: cheramica groppa, cheramica fina, cheramica da construcziun, cheramica tecnica, producziun da metals dirs u da models.
En manaschis spezialisads sin cheramica groppa produceschan cheramistas d’industria p.ex. quadrels, tievlas e sumegliants products. Sco material da basa utiliseschan ellas arschiglia che vegn tut tenor maschadada cun substanzas auxiliaras. Cun la materia prima tractada produceschan ellas en process automatisads ils tocs nunelavurads. Suenter che la tocca è sientada vegn ella brischada en lungs furns a tunnel.
En manaschis spezialisads sin cheramica fina produceschan cheramistas d’industria oravant tut artitgels sanitars sco lavabos e tualettas, vaschella, cheramica decorativa sco era plattinas da paraid e da fund. Il product cheramic cun glasura e cun surfatscha funcziunala ademplescha pretensiuns tecnicas, chemicas ed igienicas.
Cheramists d’industria spezialisads sin la cheramica da construcziun produceschan unicats sco serias da plattinas per pignas, cheminés, mobiglias che stgaudan sco era cheramica da construcziun per spazis dador e dadens. Els dattan furma a la massa da cheramica cun cular, smatgar e furmar a maun.
En manaschis spezialisads sin cheramica tecnica produceschan cheramists d’industria filters da particlas e catalisaturs per motors da diesel e da gas. Quels nettegian las svapurs dals motors da divers indrizs mobils e staziunars.
Cheramistas d’industria spezialisadas sin products da metal dir fabritgeschan metal dir or da las materias primas principalas carbid da volfram e cobalt sco er or dad auters supplements da liament. Ils champs d’applicaziun èn p.ex. l’industria d’automobils, l’aviatica e l’industria da maschinas.
En la construcziun da models vegnan producidas furmas per products cheramics. Cun agid da models da gip vegnan culadas las furmas da model che vegnan duvradas per la producziun industriala.
Cheramistas d’industria resguardan las prescripziuns legalas e dal manaschi areguard la segirezza, la sanadad e la protecziun da l’ambient. Uschia protegian ellas sasezzas, ils collavuraturs, il manaschi e l’ambient d’effects negativs.
Scolaziun
Basa legala
Ordinaziun federala 1-1-2018
Durada
3 onns
Accents
- cheramica groppa
- cheramica fina
- cheramica da construcziun
- cheramica tecnica
- producziun da metal dir
- construcziun da models
Furmaziun en la pratica
En in manaschi spezialisà en la direcziun tschernida da l’industria da cheramica
Furmaziun en scola
In di per emna a la scola professiunala spezialisada a Berna
Roms professiunals
- retschaiver e preparar las materias primas
- chapir ils process da producziun
- dumagnar ils process da lavur persunals e garantir la qualitad
- garantir la segirezza da lavur e da sanadad sco era la protecziun da l’ambient e dal mantegniment
Curs ordaifer il manaschi
Davart differents temas
Maturitad professiunala
Fitg bunas prestaziuns da scola permettan da frequentar la scola da maturitad professiunala durant la furmaziun da basa.
Diplom
Attestat federal da qualificaziun "cheramist / cheramista d’industria AFQ"
Premissas
Furmaziun preliminara
- scola obligatorica terminada cun pretensiuns mesaunas u autas
Pretensiuns
- chapientscha tecnica
- inschign manual
- abilitad da chapir connexs
- fidadadad
- abilitad da lavurar en in team
Furmaziun supplementara
Curs
purschidas da scolas spezialisadas e professiunalas spezialisadas. Ultra da quai han manaschis da l’industria da quadrels buns contacts cun manaschis en l’exteriur e pussibiliteschan il barat d’experientschas tranter ils cheramists d’industria.
Examen professiunal (EP)
p.ex. spezialist / spezialista da mantegniment cun certificat professiunal federal
Examen professiunal superiur (EPS)
p.ex. manader / manadra dipl. da mantegniment
Scola spezialisada superiura (SSS)
studis en champs parentads, p.ex. tecnicist / tecnicista dipl. SSS per process d‘interpresa
En Germania
tecnicist / tecnicista da cheramica a la Scola spezialisada superiura per la furmaziun e la tecnica da cheramica a Höhr-Grenzhausen
Cundiziuns da lavur
Suenter l’emprendissadi pon cheramists e cheramistas d’industria lavurar en differents secturs industrials.
Ina glista actuala dals manaschis d'emprendissadi chattan ins sin la pagina d'internet da l’Associaziun svizra da l’industria da terracotga.
Ulteriuras infurmaziuns
Industria svizra da terracotga
Chascha postala
6210 Sursee
Tel: +41 52 234 70 30
URL: www.ziegelindustrie.ch